polyglot-tagger/wikipedia-language-snippets-filtered huggingface dataset:
ഫ്രഞ്ച് വാണിജ്യ സഞ്ചാരി. ഇന്ത്യ സന്ദർശിച്ചിട്ടുണ്ട്. ഒരു ഭൗമശാസ്ത്രകാരനും രത്ന വ്യാപാരിയുമായിരുന്ന ഗബ്രിയേലിന്റെ മകനായി ഇദ്ദേഹം 1605-ൽ പാരീസിൽ ജനിച്ചു. പിതാവ് ഗബ്രിയേലും അമ്മാവൻ മെൽഷ്യറും ആന്റ്‌വെർപ്പിൽ നിന്നുള്ള പ്രൊട്ടസ്റ്റന്റ് മത വിഭാഗക്കാരായിരുന്നു. അവർ പാരമ്പര്യമായി കൊത്തു പണിക്കാരും ഭൂമിശാസ്ത്രജ്ഞരുമായിരുന്നു. വളരെ ചെറുപ്പകാലത്തുതന്നെ ഇദ്ദേഹം യൂറോപ്പിൽ പലയിടത്തും സന്ദർശനം നടത്തിയിരുന്നു. കിഴക്കൻ പ്രദേശങ്ങളിലേക്കുള്ള ഇദ്ദേഹത്തിന്റെ ആദ്യയാത്ര കോൺസ്റ്റാന്റിനോപ്പിൾ വഴി പേർഷ്യയിലേക്കും അലപ്പോ, മാൾട്ട വഴി ഇറ്റലിയിലേക്കുമായിരുന്നു. രണ്ടാമത്തെ പര്യടനത്തിൽ പേർഷ്യയിലെത്തിയശേഷം അവിടെ നിന്നും ഇന്ത്യയിലേക്കു തിരിച്ചു. മൂന്നാമത്തെ പര്യടനത്തിൽ ഇന്ത്യയിലും തുടർന്ന് ജാവ വരെയും സഞ്ചരിച്ചു. 1663 മുതൽ 68 വരെ നടത്തിയ പര്യടനങ്ങളിലും ഇദ്ദേഹം ഇന്ത്യയിലെത്തിയിരുന്നു.
മുഗൾ രാജസദസ്സും ഗോവ, സൂററ്റ്, ആഗ്ര, ഗോൽക്കൊണ്ട എന്നീ പ്രദേശങ്ങളും ഇദ്ദേഹം സന്ദർശിച്ചിട്ടുണ്ട്. യൂറോപ്പും കിഴക്കൻ പ്രദേശങ്ങളുമായുള്ള വാണിജ്യബന്ധത്തിന് ഇദ്ദേഹത്തിന്റെ യാത്രകൾ പ്രയോജനപ്പെട്ടിരുന്നു. റഷ്യയിലേക്കുള്ള പര്യടനത്തിനിടയ്ക്ക് ഇദ്ദേഹം 1689-ൽ മോസ്കോയിൽ മരണമടഞ്ഞു. സിക്സ് വോയേജസ് എന്ന ഒരു യാത്രാ വിവരണഗ്രന്ഥം ഷോൺ ബാപ്റ്റിസ്റ്റ് റ്റവാന്യേ രചിച്ചിട്ടുണ്ട്.
ഖുതുബ] എന്നും, പ്രഭാഷണം നടത്തുന്നയാളെ ഖത്തീബ് എന്നും പ്രാർത്ഥനയ്ക്ക് നേതൃത്വം നൽകുകയും ചെയ്യുന്നയാളിനെ ഇമാം എന്നും, നമസ്കാരത്തിലെ ഘട്ടത്തെ റക്അത്ത് എന്നും, വിളിക്കുന്നു. വെള്ളി ഒഴികെയുള്ള ദിവസങ്ങളിൽ ഉച്ചസമയം നടക്കുന്ന ദുഹർ നമസ്കാരത്തിന്റെ സമയത്താണ് ജുമു‌അ നിർവ്വഹിക്കപ്പെടുന്നത്. പ്രായപൂർത്തിയായ മുസ്ലിം പുരുഷന്മാർ നിർബന്ധമായയും അനുഷ്ഠിക്കേണ്ട ഒരു പ്രാർത്ഥനയാണിത്. ജുമുഅയ്ക്ക് പങ്കെടുക്കുന്നവർ ദുഹർ നമസ്കാരം നിർവ്വഹിക്കേണ്ടതില്ല.എന്നാൽ ജുമുഅ യിൽ പങ്കെടുക്കുവാൻ സാധിക്കാത്തവർ ദുഹർ നമസ്കാരം നിർവ്വഹിക്കേണ്ടതാണ്.
ജുമുഅയിൽ പങ്കെടുക്കുവാൻ എത്തുന്നവർ പള്ളിയിൽ പ്രവേശിച്ച ഉടനെ പള്ളിയോടുള്ള അഭിവന്ദനസൂചകമായ രണ്ട് ഘട്ടമുള്ള ഐച്ഛിക നമസ്കാരം നിർവ്വഹിക്കുന്നു. ഇതിനെ തഹിയ്യത്ത് എന്ന് വിളിക്കുന്നു. പള്ളിയിൽ ഇരിക്കുന്നതിനു മുൻപാണ് ഇത് നിർവ്വഹിക്കേണ്ടത്. പ്രഭാഷണം തുടങ്ങിയതിനു ശേഷം എത്തിച്ചേരുന്നവരും ഇത് ഇച്ചാനുസരണം നിർവഹിക്കേണ്ടതാണ്. പ്രഭാഷണത്തിനായി കാത്തിരിക്കുന്നവർ ഖുർ‌ആൻ പാരായണം ചെയ്യുന്നകയോ, ശ്രവിക്കുകയോ ചെയ്യുന്നത് പുണ്യമായി കണക്കാക്കുന്നു. പള്ളിയിൽ പ്രവേശിക്കുന്നവർ ഖിബ്‌ലയ്ക്ക് അഭിമുഖമായാണ് ഇരിക്കേണ്ടത്. മക്കയിലെ മസ്ജിദുൽ ഹറാമിനുള്ളിലുള്ള കഅബയിലെക്കുള്ള ദിക്കിനെയാണ് ഖിബ്‌ല എന്നു പറയുന്നത്.
ജുമുഅയുടെ സമയം ആവുന്നതോടെ മുഅദ്ദിൻ പ്രാർത്ഥനയ്ക്കായുള്ള ക്ഷണമായ ആദ്യത്തെ വാങ്ക് വിളിക്കുന്നു,വാങ്ക് വിളിക്കുന്നയാളിനെയാണ് മുഅദ്ദിൻ എന്നു പറയുന്നത്. തുടർന്ന് പ്രാർത്ഥനയ്ക്ക് നേതൃത്വം നൽകുന്നയാൾ പ്രസംഗ പീഠത്തിൽ കയറി പ്രാർത്ഥനയിൽ പങ്കെടുക്കുവാൻ എത്തിയവരോട് “അസ്സലാമു അലൈക്കും“ എന്ന് അഭിവാദ്യം ചെയ്യുന്നു. ദൈവത്തിന്റെ സമാധാനം അഥവാ രക്ഷ നിങ്ങളുടെ മേൽ ഉണ്ടായിരിക്കട്ടെ എന്നാണിതിനർഥം. ഇതിനു പ്രത്യുത്തരമായി “വ അലൈക്കും അസ്സലാം“ എന്ന് ശ്രോതാക്കളും തിരിച്ച് അഭിവാദ്യം ചെയ്യുന്നു.
തുടർന്ന് ജുമുഅയ്ക്ക് പങ്കെടുക്കുവാൻ എത്തിയിരിക്കുന്നവർക്ക് അഭിമുഖമായി ഖത്തീബ് ഇരിക്കുന്നു. ഈ സമയം രണ്ടാമത്തെ വാങ്ക് വിളിക്കപ്പെടുകയും തുടർന്ന് പ്രഭാഷണം ആരംഭിക്കുകയും ചെയ്യുന്നു. രണ്ടു ഘട്ടങ്ങളിലായാണ് പ്രഭാഷണം നിർവ്വഹിക്കപ്പെടുന്നത്. പ്രഭാഷണത്തിനു ശേഷം രണ്ട് ഘട്ടങ്ങളുള്ള ജുമു‌അ നമസ്കാരത്തിനായി പ്രഭാഷകൻ ഉച്ചത്തിൽ വിളിക്കുകയും, ഇഖാമത്തിനു ശേഷം വിശ്വാസികൾ ഇമാമിന്റെ നേതൃത്വത്തിൽ സംഘനമസ്കാരം നിർവഹിക്കപ്പെടുകയും ചെയ്യുന്നു.
വെള്ളിയാഴ്ചകളിൽ ഖുർആനിലെ പതിനെട്ടാം അദ്ധ്യായമായ അൽ കഹഫ് പാരായണം ചെയ്യുന്നതും, ജുമുഅയ്ക്ക് പുറപ്പെടുമ്പോൾ കുളിക്കുന്നതും സുഗന്ധ ദ്രവ്യം ഉപയോഗിക്കുന്നതും പുണ്യമാക്കപ്പെട്ടിട്ടുണ്ട്. ജുമുഅയെ പാവങ്ങളുടെ ഹജ്ജ് എന്നും പറയുന്നു.
അമേരിക്കൻ ഐക്യനാടുകളിലെ ന്യൂയോർക്ക് സംസ്ഥാനത്തെ ആർമൊങ്ക് ആസ്ഥാനമായ കമ്പ്യൂട്ടർസാങ്കേതികവിദ്യയിലും കൺസൾട്ടിംഗിലും ശ്രദ്ധകേന്ദ്രീകരിക്കുന്ന ബഹുരാഷ്ട്രകമ്പനിയാണ്‌ ഇന്റർനാഷണൽ ബിസിനസ് മെഷീൻസ് കോർപ്പറേഷൻസ് . 175-ലധികം രാജ്യങ്ങളിൽ ഇതിന്റെ സാന്നിധ്യം ഉണ്ട്. നൂറ്റാണ്ടോളം നീളുന്ന ചരിത്രം അവകാശപ്പെടാവുന്ന ചുരുക്കം ചില വിവരസാങ്കേതികവിദ്യാ കമ്പനികളിലൊന്നാണ്‌ ഐ.ബി.എം. ഇത് കമ്പ്യൂട്ടർ ഹാർഡ്‌വെയർ, മിഡിൽവെയർ, സോഫ്റ്റ്‌വെയർ എന്നിവയിൽ വൈദഗ്ദ്ധ്യം നേടിയിട്ടുണ്ട്, കൂടാതെ മെയിൻഫ്രെയിം കമ്പ്യൂട്ടറുകൾ മുതൽ നാനോ ടെക്‌നോളജി വരെയുള്ള മേഖലകളിൽ ഹോസ്റ്റിംഗും കൺസൾട്ടിംഗ് സേവനങ്ങളും നൽകുന്നു. ഒരു ഡസൻ രാജ്യങ്ങളിലായി ഗവേഷണ സൗകര്യങ്ങളുള്ള ലോകത്തിലെ ഏറ്റവും വലിയ വ്യാവസായിക ഗവേഷണ സ്ഥാപനമാണ് ഐബിഎം, കൂടാതെ 1993 മുതൽ 2021 വരെ തുടർച്ചയായി 29 വർഷം ഒരു ബിസിനസ്സ് സ്ഥാപനം എന്ന നിലയിൽ ഏറ്റവും കൂടുതൽ വാർഷിക യുഎസ് പേറ്റന്റുകൾ സ്വന്തമാക്കിയ റെക്കോർഡ് ഐബിഎമ്മിന് ഉണ്ട്.
1980-കളിൽ പേഴ്സണൽ കമ്പ്യൂട്ടറുകളുടെ നിലവാരം കൂട്ടിയ മൾട്ടി പർപ്പസ് മൈക്രോകമ്പ്യൂട്ടറിന് തുടക്കമിട്ടതിന് ശേഷം, വളർന്നുവരുന്ന എതിരാളികൾ മൂലം ഐബിഎമ്മിന് അതിന്റെ വിപണി ആധിപത്യം നഷ്ടപ്പെടുത്താൻ തുടങ്ങി. 1990-കൾ മുതൽ, കമ്പനി അതിന്റെ പ്രവർത്തനങ്ങൾ കുറയ്ക്കുകയും ചരക്ക് ഉൽപ്പാദനത്തിൽ നിന്ന് വിട്ടുനിൽക്കുകയും ചെയ്തു, 2005-ൽ അതിന്റെ പേഴ്സണൽ കമ്പ്യൂട്ടർ ഡിവിഷൻ ലെനോവോ ഗ്രൂപ്പിന് വിറ്റു. ഐബിഎം കമ്പ്യൂട്ടർ സേവനങ്ങൾ, സോഫ്റ്റ്വെയർ, സൂപ്പർ കമ്പ്യൂട്ടറുകൾ, ശാസ്ത്ര ഗവേഷണം എന്നിവയിൽ ശ്രദ്ധ കേന്ദ്രീകരിച്ചു. 2000 മുതൽ, അതിന്റെ സൂപ്പർകമ്പ്യൂട്ടറുകൾ ലോകത്തിലെ ഏറ്റവും ശക്തിയേറിയവയിൽ ഒന്നായി സ്ഥിരമായി റാങ്ക് ചെയ്യപ്പെട്ടു, 2001-ൽ ഒരു വർഷത്തിനുള്ളിൽ 3,000-ത്തിലധികം പേറ്റന്റുകൾ സൃഷ്ടിക്കുന്ന ആദ്യത്തെ കമ്പനിയായി ഇത് മാറി, 2008-ൽ 4,000-ലധികം പേറ്റന്റുകളോടെ ഈ റെക്കോർഡ് മറികടന്നു. 2022 ലെ കണക്കനുസരിച്ച്, കമ്പനിക്ക് 150,000 പേറ്റന്റുകൾ ഉണ്ട്.
റെക്കോർഡ് കീപ്പിംഗ്, മെഷറിംഗ് സിസ്റ്റങ്ങളുടെ നിർമ്മാതാക്കളുടെ ഒരു ഹോൾഡിംഗ് കമ്പനിയായ കമ്പ്യൂട്ടിംഗ്-ടാബുലേറ്റിംഗ്-റെക്കോർഡിംഗ് കമ്പനി എന്ന പേരിൽ 1911-ൽ ഐ.ബി.എം. സ്ഥാപിതമായി. 1924-ൽ ഇത് "ഇന്റർനാഷണൽ ബിസിനസ് മെഷീൻസ്" എന്ന് പുനർനാമകരണം ചെയ്യപ്പെട്ടു, താമസിയാതെ പഞ്ച്-കാർഡ് ടാബുലിംഗ് സിസ്റ്റങ്ങളുടെ മുൻനിര നിർമ്മാതാക്കളായി. അടുത്ത ഏതാനും ദശാബ്ദങ്ങളിൽ, ഇലക്ട്രിക് ടൈപ്പ്റൈറ്ററുകൾ, ഇലക്ട്രോ മെക്കാനിക്കൽ കാൽക്കുലേറ്ററുകൾ, പേഴ്സണൽ കമ്പ്യൂട്ടറുകൾ എന്നിവയുൾപ്പെടെ നിരവധി ഉയർന്നുവരുന്ന സാങ്കേതികവിദ്യകൾ ഉപയോഗിച്ചതു മൂലം ഐ.ബി.എം. ഒരു ഇൻഡസ്ട്രിയൽ ലീഡറായി മാറി. 1960-കളിലും 1970-കളിലും, സിസ്റ്റം/360-ന്റെ മാതൃകയിലുള്ള ഐ.ബി.എം. മെയിൻഫ്രെയിം പ്രബലമായ കമ്പ്യൂട്ടിംഗ് പ്ലാറ്റ്‌ഫോമായിരുന്നു, കൂടാതെ കമ്പനി യുഎസിൽ 80 ശതമാനം കമ്പ്യൂട്ടറുകളും ലോകമെമ്പാടുമുള്ള 70 ശതമാനം കമ്പ്യൂട്ടറുകളും നിർമ്മിച്ചു.
ലോകത്തിലെ ഏറ്റവും പഴക്കമേറിയതും വലുതുമായ ടെക്‌നോളജി കമ്പനികളിലൊന്ന് എന്ന നിലയിൽ, ഓട്ടോമേറ്റഡ് ടെല്ലർ മെഷീൻ , ഡൈനാമിക് റാൻഡം ആക്‌സസ് മെമ്മറി , ഫ്ലോപ്പി ഡിസ്‌ക്, ഹാർഡ് ഡിസ്ക് ഡ്രൈവ്, മാഗ്നറ്റിക് സ്ട്രൈപ്പ് എന്നിവയുൾപ്പെടെ നിരവധി സാങ്കേതിക കണ്ടുപിടുത്തങ്ങൾ ഐബിഎം നടത്തി. കാർഡ്, റിലേഷണൽ ഡാറ്റാബേസ്, എസ്ക്യൂഎൽ പ്രോഗ്രാമിംഗ് ഭാഷ, യുപിസി ബാർകോഡ്. നൂതന കമ്പ്യൂട്ടർ ചിപ്പുകൾ, ക്വാണ്ടം കമ്പ്യൂട്ടിംഗ്, ആർട്ടിഫിഷ്യൽ ഇന്റലിജൻസ്, ഡാറ്റ ഇൻഫ്രാസ്ട്രക്ചർ എന്നിവയിൽ കമ്പനി കടന്നുകയറി. ഐബിഎം ജീവനക്കാരോ പൂർവ്വ വിദ്യാർത്ഥികളോ അവരുടെ ശാസ്ത്ര ഗവേഷണങ്ങൾക്കും കണ്ടുപിടുത്തങ്ങൾക്കുമായി ആറ് നൊബേൽ സമ്മാനങ്ങളും ആറ് ട്യൂറിംഗ് അവാർഡുകളും ഉൾപ്പെടെ വിവിധ അംഗീകാരങ്ങൾ നേടിയിട്ടുണ്ട്.
ഡോവ് ജോൺസ് ഇൻഡസ്ട്രിയൽ ആവറേജ് എന്ന ഇൻഡക്സിൽ ഉൾപ്പെടുത്തിയിട്ടുള്ള 30 കോർപറേറ്റ് കമ്പനികളിൽ ഒന്നാണ് ഐ.ബി.എം. 2022-ൽ ലോകമെമ്പാടും 297,900-ലധികം ജോലിക്കാരുള്ള ലോകത്തിലെ ഏറ്റവും വലിയ തൊഴിൽദാതാക്കളിൽ ഒന്നാണിത്. ടെക്‌നോളജി മേഖലയിൽ താരതമ്യേന ഇടിവുണ്ടായിട്ടും,ഐബിഎം വരുമാനത്തിന്റെ കാര്യത്തിൽ ഏഴാമത്തെ വലിയ സാങ്കേതിക കമ്പനിയാണ്, ഫോർച്യൂണിന്റെ കണക്കനുസരിച്ച് മൊത്തത്തിൽ 49-ാമത്തെ വലിയ കമ്പനിയാണ്.ലോകത്തിലെ ഏറ്റവും തിരിച്ചറിയാവുന്നതും മൂല്യവത്തായതും പ്രശംസിക്കപ്പെടുന്നതുമായ ബ്രാൻഡുകളുടെ കൂട്ടത്തിൽ ഇത് സ്ഥിരമായി റാങ്ക് ചെയ്യപ്പെട്ടിട്ടുണ്ട്,സാങ്കേതിക താൽപ്പര്യമുള്ളവർക്കും ഉപഭോക്താക്കൾക്കുമിടയിൽ ധാരാളം ഫോളോവേഴ്‌സ് ഈ കമ്പനിക്കുണ്ട്.
ന്യൂയോർക്കിലെ എൻഡികോട്ടിൽ 1911-ൽ ഐബിഎം സ്ഥാപിതമായി; കംപ്യൂട്ടിംഗ്-ടാബുലേറ്റിംഗ്-റെക്കോർഡിംഗ് കമ്പനി എന്ന നിലയിൽ 1924-ൽ "ഇന്റർനാഷണൽ ബിസിനസ് മെഷീൻസ്" എന്ന് പുനർനാമകരണം ചെയ്യപ്പെട്ടു. ന്യൂയോർക്കിൽ സംയോജിപ്പിച്ച ഐ.ബി.എം 170-ലധികം രാജ്യങ്ങളിൽ പ്രവർത്തിക്കുന്നു.
മനുഷ്യരിലും മറ്റ് നിരവധി സസ്തനികളിലും, കോർണിയയിലൂടെ പ്രകാശം കണ്ണിലേക്ക് പ്രവേശിക്കുകയും, ലെൻസ് ആ പ്രകാശത്തെ റെറ്റിനയിലേക്ക് കേന്ദ്രീകരിക്കുകയും ചെയ്യുന്നു. പ്രകാശത്തെ ന്യൂറോ സിഗ്നലുകളാക്കി മാറ്റുന്നതിനുള്ള ഒരു ട്രാൻസ്ഫ്യൂസറായി റെറ്റിന പ്രവർത്തിക്കുന്നു. റെറ്റിനയിലെ പ്രത്യേക ഫോട്ടോസെസെപ്റ്റീവ് സെല്ലുകളാണ് ഈ കൈമാറ്റം കൈവരിക്കുന്നത്, റോഡ് കോശങ്ങൾ, കോൺ കോശങ്ങൾ എന്നിവയാണ് എന്നിവയാണ് ആ കോശങ്ങൾ. ഇവ പ്രകാശത്തിന്റെ ഫോട്ടോണുകളെ കണ്ടെത്തുകയും ന്യൂറൽ പ്രേരണകൾ സൃഷ്ടിച്ച് പ്രതികരിക്കുകയും ചെയ്യുന്നു. റെറ്റിനയിൽ നിന്നും ഈ സിഗ്നലുകൾ ഒപ്റ്റിക് നാഡിയിലൂടെ തലച്ചോറിലെ സെൻട്രൽ ഗാംഗ്ലിയയിലേക്ക് എത്തുന്നു. അവിടുന്ന് ലാറ്ററൽ ജെനിക്യുലേറ്റ് ന്യൂക്ലിയസ് വിഷ്വൽ കോർട്ടക്സിലേക്ക് വിവരങ്ങൾ കൈമാറുന്നു. റെറ്റിനയിൽ നിന്നുള്ള സിഗ്നലുകൾ സുപ്പീരിയർ കോളിക്യുലസിലേക്ക് നേരിട്ട് സഞ്ചരിക്കുന്നുമുണ്ട്.
പരിസ്ഥിതിയിലെ വസ്തുക്കൾ പ്രതിഫലിപ്പിക്കുന്ന ദൃശ്യ സ്പെക്ട്രത്തിലെ പ്രകാശം ഉപയോഗിച്ച് ചുറ്റുമുള്ള പരിസ്ഥിതിയെ വ്യാഖ്യാനിക്കാനുള്ള കഴിവാണ് വിഷ്വൽ പെർസെപ്ഷൻ അഥവാ കാഴ്ച എന്നറിയപ്പെടുന്നത്. കാഴ്ചയിൽ ഉൾപ്പെട്ടിരിക്കുന്ന വിവിധ ഫിസിയോളജിക്കൽ ഘടകങ്ങളെ ഒന്നിച്ച് വിഷ്വൽ സിസ്റ്റം എന്ന് വിളിക്കുന്നു. ഭാഷാശാസ്ത്രം, മനശാസ്ത്രം, കോഗ്നിറ്റീവ് സയൻസ്, ന്യൂറോ സയൻസ്, മോളിക്യുലർ ബയോളജി എന്നിവയിലെ വളരെയധികം ഗവേഷണങ്ങളുടെ കേന്ദ്രബിന്ദുവാണ് വിഷ്വൽ പെർസെപ്‌ഷൻ. ഇത്
കാഴ്ച ശക്‌തിയുടെ അളവുകോലായ വിഷ്വൽ അക്വിറ്റിയിൽ നിന്ന് വ്യത്യസ്തമാണ്, വിഷ്വൽ അക്വിറ്റി ഒരു വ്യക്തി എത്ര വ്യക്തമായി കാണുന്നുവെന്ന് സൂചിപ്പിക്കുന്നു കാഴ്ച"). ഒരു വ്യക്തിക്ക് കാഴ്ച ശക്തി 6 /6 ഉണ്ടെങ്കിലും വിഷ്വൽ പെർസെപ്‌ഷനിൽ പ്രശ്നങ്ങൾ ഉണ്ടാകാം.
ലാറ്ററൽ ജെനിക്യുലേറ്റ് ന്യൂക്ലിയസ് പ്രാഥമിക വിഷ്വൽ കോർട്ടക്സിലേക്ക് സിഗ്നലുകൾ അയയ്ക്കുന്നു, ഇതിനെ സ്ട്രൈറ്റ് കോർട്ടെക്സ് എന്നും വിളിക്കുന്നു. എക്സ്ട്രാസ്‌ട്രേറ്റ് കോർട്ടെക്സ് അല്ലെങ്കിൽ വിഷ്വൽ അസോസിയേഷൻ കോർട്ടെക്സ് കോർട്ടിക്കൽ ഘടനകളുടെ ഒരു കൂട്ടമാണ്, അവ സ്ട്രൈറ്റ് കോർട്ടക്സിൽ നിന്നും പരസ്പരം വിവരങ്ങൾ സ്വീകരിക്കുന്നു. വിഷ്വൽ അസോസിയേഷൻ കോർട്ടെക്സിന്റെ സമീപകാല വിവരണങ്ങൾ ഇതിനെ വെൻട്രൽ പാത്ത്വേ, ഡോർസൽ പാത്ത്വേ എന്നിങ്ങനെ രണ്ട് പ്രവർത്തന പാതകളായി വിവരിക്കുന്നു. ഈ അനുമാനത്തെ 'ടൂ സ്ട്രീം ഹൈപ്പോതിസിസ്' എന്ന് വിളിക്കുന്നു.
വൈദ്യുതകാന്തിക സ്പെക്ട്രത്തിന്റെ 370 - 730 നാനോമീറ്റർ തരംഗദൈർഘ്യ പരിധിയിൽ ഉള്ള പ്രകാശത്തോട് മനുഷ്യ വിഷ്വൽ സിസ്റ്റം സെൻസിറ്റീവ് ആണെന്ന് പൊതുവെ വിശ്വസിക്കപ്പെടുന്നു. എന്നിരുന്നാലും, ചില ഗവേഷണങ്ങൾ സൂചിപ്പിക്കുന്നത് 340 നാനോമീറ്റർ , വരെ തരംഗദൈർഘ്യം മനുഷ്യർക്ക് പ്രത്യേകിച്ച് ചെറുപ്പക്കാർക്ക് കാണാൻ കഴിയും എന്നാണ്.
ഗോർഡൻ ബെൽ ഒരു അമേരിക്കൻ ഇലക്ട്രിക്കൽ എഞ്ചിനീയറും മാനേജരുമാണ്. 1960–1966 കാലഘട്ടത്തിൽ ഡിജിറ്റൽ എക്യുപ്‌മെന്റ് കോർപ്പറേഷന്റെ ആദ്യകാല ജീവനക്കാരനാണ്, മൈക്രൊസോഫ്റ്റിന്റെ ഗവേഷണ വിഭാഗത്തിലെ സീനിയർ ശാസ്ത്രജ്ഞനാണ്. ഡിജിറ്റൽ എക്യുപ്മെൻറ് കോർപ്പറേഷന്റെ വികസന വിപണന പ്രവർത്തനങ്ങളിൽ ബെൽ പ്രധാന പങ്ക് വഹിച്ചിട്ടുണ്ട്. ബെൽ അവരുടെ പല പിഡിപി മെഷീനുകളും രൂപകൽപ്പന ചെയ്യുകയും പിന്നീട് വാക്സി -ന്റെ വികസനത്തിന് മേൽനോട്ടം വഹിക്കുകയും ചെയ്തു, 1972-1983 എഞ്ചിനീയറിംഗ് വൈസ് പ്രസിഡന്റായി. -1 ന് വേണ്ടി ഇൻപുട്ട് ഔട്ട് പുട്ട് സിസ്റ്റം രൂപ കല്പ്പന ചെയ്തു. സംരംഭകൻ, നിക്ഷേപകൻ, 1986-1987 കാലഘട്ടത്തിൽ എൻഎസ്എഫി ന്റെ കമ്പ്യൂട്ടിംഗ് ആൻഡ് ഇൻഫർമേഷൻ സയൻസ് ആൻഡ് എഞ്ചിനീയറിംഗ് ഡയറക്ടറേറ്റിന്റെ സ്ഥാപക അസിസ്റ്റന്റ് ഡയറക്ടർ എന്നീ നിലകളിൽ ബെൽ പ്രവർത്തിച്ചു. 1995 മുതൽ 2015 വരെ മൈക്രോസോഫ്റ്റിലുള്ള ബെൽ 'ടെലിപ്രസൻസ്' എന്ന മേഖലയിലുള്ള കമ്പ്യൂട്ടറുകളുടെ ഉപയോഗത്തെ പറ്റിയാണ് ഗവേഷണം നടത്തി.
ബെല്ലിന് ബി.എസ്. , എം.എസ്. എംഐടിയിൽ നിന്ന് ഇലക്ട്രിക്കൽ എഞ്ചിനീയറിംഗിലായിരുന്നു. തുടർന്ന് അദ്ദേഹം ഫുൾബ്രൈറ്റ് സ്‌കോളർഷിപ്പ് നേടുന്നതിനായി ഓസ്‌ട്രേലിയയിലെ ന്യൂ സൗത്ത് വെയ്‌ൽസ് യൂണിവേഴ്‌സിറ്റി ഓഫ് ടെക്‌നോളജിയിൽ പോയി, അവിടെ അദ്ദേഹം കമ്പ്യൂട്ടർ ഡിസൈനിനെക്കുറിച്ച് പഠിപ്പിച്ചു, ഓസ്‌ട്രേലിയയിൽ എത്തിയ ആദ്യത്തെ കമ്പ്യൂട്ടറുകളിലൊന്ന് പ്രോഗ്രാം ചെയ്തു. തന്റെ ആദ്യ അക്കാദമിക് പേപ്പർ പ്രസിദ്ധീകരിച്ചു. യു.എസിലേക്ക് മടങ്ങിയ അദ്ദേഹം, പ്രൊഫസർ കെൻ സ്റ്റീവൻസിന്റെ കീഴിൽ എം.ഐ.ടി സ്പീച്ച് കമ്പ്യൂട്ടേഷൻ ലബോറട്ടറിയിൽ ജോലി ചെയ്തു, അവിടെ അദ്ദേഹം ആദ്യത്തെ അനാലിസിസ് ബൈ സിന്തസിസ് പ്രോഗ്രാം എഴുതി.
ഗോർഡൻ ബെൽ ജനിച്ചത് മിസോറിയിലെ കിർക്‌സ്‌വില്ലെയിലാണ്. കുടുംബ ബിസിനസായ ബെൽ ഇലക്ട്രിക്, വീട്ടുപകരണങ്ങൾ നന്നാക്കൽ, വീടുകളിൽ വയറിംഗ് നടത്തൽ എന്നിവയിൽ സഹായിച്ചുകൊണ്ടാണ് അദ്ദേഹം വളർന്നത്.
ഒൻപത് മുതൽ പന്ത്രണ്ട് മീറ്റർ വരെ ഉയരത്തിൽ വളരുന്നതും ഇലഞെരുക്കമുള്ളതുമായ നിത്യഹരിതസസ്യമാണ്‌ ഈ വൃക്ഷം. കടും പച്ച നിറമുള്ള ഇലകളിൽ തളിരിലകൾക്ക് ചെമ്പ് നിറമാണുള്ളത്. ശരാശരി 30 എണ്ണം വരെ കായ്കൾ വീതമുള്ള കുലകളായി ശിഖരത്തിൻറെ അഗ്രങ്ങളിൽ കൂട്ടമായി കുലച്ചു നിൽക്കുന്നത് കാണാൻ നല്ല ഭംഗിയാണ്‌. നീണ്ടുരുണ്ട പഴങ്ങളുടെ പുറത്തെ തൊലി പിങ്ക് കലർന്ന ചുവപ്പ് നിറത്തിൽ പരുക്കനായി കാണപ്പെടുന്നു. അകത്ത് മുന്തിരി പോലെ കാണപ്പെടുന്ന വിത്തുമാണ്‌ ഉള്ളത്. വിത്തിന്‌ ചുറ്റും കാണുന്ന കഴമ്പിന് നല്ല മധുരമാണ്. ധാരാളം ജീവകങ്ങളും പോഷക പദാർഥങ്ങളും ഇതിൽ അടങ്ങിയിരിക്കുന്നു.
വിളവെടുത്തതിനുശേഷം 3 ദിവസം മുതൽ 5 ദിവസം വരെ മാത്രമേ സ്വതസ്സിദ്ധമായ നിറം നിലനിർത്താൽ കഴിയുകയുള്ളൂ. ഇലകൾ, കടലാസു കഷണങ്ങൾ, പഞ്ഞി എന്നിവ നിറച്ച പോളിത്തീൻ കൂടുകളിൽ ലിച്ചിപ്പഴം രണ്ടാഴ്ചവരെ നിറം മങ്ങാതിരിക്കും. എന്നാൽ നനവ് ഏൽക്കാത്തതും ശീതീകരിച്ചതുമായ സംഭരണികളിൽ 2 വർഷം വരെ സൂക്ഷിക്കാവുന്നതുമാണ്‌. കയറ്റുമതിക്കായി സൂര്യപ്രകാശത്തിൽ ഉണക്കിയും ലിച്ചിപ്പഴം സൂക്ഷിക്കാം. ഇങ്ങനെ ഉണങ്ങിയ ലിച്ചിപ്പഴം ടിന്നുകളിൽ അടച്ച് മണം, രുചി എന്നിവയിൽ മാറ്റമില്ലാതെ സാധാരണ ഊഷ്മാവിൽ ഒരു വർഷം വരെയും സൂക്ഷിക്കാവുന്നതാണ്‌.
നല്ല നീർവാഴ്ചയും വളക്കൂറുമുള്ള മണ്ണിൽ ലിച്ചി നന്നായി വളരാറുണ്ട്. വിത്തുതൈകൾ നടുന്നതിനായി തിരഞ്ഞെടുക്കാം. പക്ഷേ അവയ്ക്ക് മാതൃവൃക്ഷത്തിന്റെ ഗുണങ്ങൾ കാണാറില്ല. കൂടാതെ കായ്ഫലം നൽകുന്നതിന്‌ 5 വർഷം മുതൽ 15 വർഷം വരെ കാലതാമസം എടുക്കുകയും ചെയ്യും. മാതൃവൃക്ഷത്തിന്റെ കൊമ്പ് വായുവിൽ പതിവച്ച് എടുക്കുന്ന തൈകൾ മാതൃവൃക്ഷത്തിന്റെ ഗുണങ്ങൾ ഉള്ളവയും 2 വർഷം മുതൽ 5 വർഷം വരെയുള്ള കാലയളവിൽ കായ്ക്കുന്നതുമാണ്‌.
മൂന്ന് മീറ്റർ നീളവും നാലര മീറ്റർ വീതിയുമുള്ള തടങ്ങളിലാണ്‌ ലിച്ചി നടുന്നത്. തൈകൾ തമ്മിൽ 10 മീറ്റർ മുതൽ 12 മീറ്റർ വരെ അകലം ഉണ്ടായിരിക്കുകയും വേണം. ചുവട്ടിൽ പുതയിടുന്നത് ഈർപ്പം നിലനിർത്തുന്നതിന്‌ സഹായിക്കും. വർഷത്തിൽ രണ്ടുതവണ ജൈവവളപ്രയോഗം നടത്തുന്നത് വളർച്ചയെ ത്വരിതപ്പെടുത്തുന്നതിനും; കൊമ്പുകൾ കോതുന്നത് വലിയ കായ്കൾ പിടിക്കുന്നതിനും സഹായിക്കും.
കായ്കൾക്ക് പൂർണ്ണനിറമാകുമ്പോൾ വിളവെടുക്കാവുന്നതാണ്‌. പക്ഷേ, ദൂരെ സ്ഥലങ്ങളിലേക്ക് അയയ്ക്കാനായി പാതി നിറമെത്തിയ കായ്കളാണ്‌ വിളവെടുക്കുന്നത്. 5വർഷം പ്രായമായ മരത്തിൽ നിന്നും 500 ലിച്ചിപ്പഴങ്ങൾ വരെ വിളവെടുക്കാവുന്നതാണ്‌. 20 വർഷം വളർച്ചയെത്തിയ മരത്തിൽ നിന്നും 4000 മുതൽ 5000 എണ്ണം വരെ കായ്കൾ ലഭിക്കാറുണ്ട്.
ഒരിനം നിത്യഹരിതവൃക്ഷമാണ് ലിച്ചി. സാപിൻഡേസിയേ കുടുംബത്തിൽ പെട്ട ലിച്ചിയുടെ ശാസ്ത്രീയ നാമം “ലിച്ചി ചിനെൻസിസ്” എന്നാണ്. ചൈന ലോകത്തിനു സംഭാവന ചെയ്തിട്ടുള്ള ഫലങ്ങളിലൊന്നാണ്‌ ലിച്ചി. ഇന്ത്യയിൽ ബീഹാറിലാണ് ഏറ്റവും കൂടുതൽ ലിച്ചി കൃഷി ചെയ്യുന്നത്. കേരളത്തിൽ ഇവ അപൂർവ്വമായി മാത്രം ഫലം തരുന്നു.
ഇരുപതാം നൂറ്റാണ്ടിൽ ഈ പട്ടികയിൽ ഏറെ മാറ്റങ്ങൾ വരുത്തുകയുണ്ടായി. പാപ്പാവിരുദ്ധപാപ്പയായ ക്രിസ്റ്റഫർ വളരെക്കാലത്തോളം നിയമപരമായ പാപ്പയായി കരുതപ്പെട്ടിരുന്നു. 1961 വരെ, മാർപ്പാപ്പയായി തിരഞ്ഞെടുക്കപ്പെട്ട സ്റ്റീഫനെ സ്റ്റീഫൻ രണ്ടാമൻ എന്ന നാമത്തിൽ മാർപ്പാപ്പായായി ഗണിച്ചിരുന്നു. എന്നാൽ 1961ൽ അദ്ദേഹത്തെ മാർപ്പാപ്പമാരുടെ പട്ടികയിൽനിന്ന് നീക്കി. ഈ മാറ്റങ്ങൾ ഒരിക്കലും വിവാദപരമായിരുന്നില്ലെങ്കിലും ധാരാളം സമകാലിക പട്ടികകളിൽ സ്റ്റീഫനെ "ആദ്യ സ്റ്റീഫൻ രണ്ടാമൻ മാർപ്പാപ്പ" എന്ന പേരിൽ ഉൾക്കൊള്ളിച്ചിരിക്കുന്നു. പബ്ലിക് ഡൊമെയിനിലുള്ളതും 1913ൽ പ്രസിദ്ധീകരിച്ചതുമായ കത്തോലിക്കാ വിജ്ഞാനകോശം അടിസ്ഥാനമാക്കിയതിനാലാവണം ഇങ്ങനെ സംഭവിച്ചിരിക്കുക.
വത്തിക്കാൻ വർഷംതോറും പുറത്തിറക്കുന്ന എന്ന പ്രസിദ്ധീകരണത്തിൽ ഉള്ള പട്ടികയാണ്‌ ഏറ്റവും ആധികാരികമായി കരുതപ്പെടുന്നത്. ഈ പട്ടികയാണ്‌ ഇവിടെ നൽകിയിരിക്കുന്നത്. പ്രകാരം ഫ്രാൻസിസ് മാർപാപ്പ ഇരുനൂറ്റി അറുപത്തി ആറാ മതു മാർപാപ്പയാണ്.
കത്തോലിക്കാ സഭയുടെ പരമാചാര്യനും റോമൻ കത്തോലിക്കാ സഭയുടെ പരമാദ്ധ്യക്ഷനും റോമാ മെത്രാസനത്തിന്റെ മെത്രാപ്പോലീത്തയും റോമാ രൂപതയുടെ അധ്യക്ഷനും വത്തിക്കാൻ നഗരരാഷ്ട്രത്തിന്റെ ഭരണാധിപനുമാണ്‌ മാർപ്പാപ്പ അഥവാ റോമാ മെത്രാൻ.
ആദ്യനാടകമായ ആർത്തി 1965ൽ അഖില കേരള നാടകമത്സരത്തിൽ ഒന്നാം സമ്മാനം നേടുകയുണ്ടായി. തൃശൂർ ശില്പി, കോഴിക്കോട് സംഗമം എന്നീ നാടകസമിതികളിൽ പ്രവർത്തിച്ചിട്ടുണ്ട്. ഭൂതവനം എന്ന നാടകം രചിച്ചതിന്‌ അടിയന്തരാവസ്ഥക്കാലത്ത് ജയിൽവാസം അനുഭവിച്ചിട്ടുണ്ട്. 1989-'90, 1992-'93 കാലഘട്ടങ്ങളിൽ ആകാശവാണിയുടെ ആഭിമുഖ്യത്തിൽ നടന്ന റേഡിയോനാടകമത്സരങ്ങളിൽ ഏഴിൽ ചൊവ്വ, ഉപഹാരം എന്നീ നാടകങ്ങൾക്ക് ഒന്നാം സ്ഥാനം ലഭിച്ചിട്ടുണ്ട്. ഈ നാടകങ്ങൾ ഭാരതത്തിലെ 14 ഭാഷകളിൽ വിവർത്തനം ചെയ്യുകയും പ്രക്ഷേപണം നടത്തുകയും ചെയ്തു കേരള സംഗീതനാടക അക്കാദമി അംഗം, പുരോഗമന കലാസാഹിത്യ സംഘംസംസ്ഥാന സമിതി അംഗം, കോഴിക്കോട് ആകാശവാണിയിൽ പരിപാടികളുടെ ഉപദേശകസമിതി അംഗം, കേരള ഡ്രാമാ വർക്കേഴ്സ് വെൽഫെയർ അസോസിയേഷൻ സംസ്ഥാന സമിതി അംഗം, സ്വാതന്ത്ര്യ സുവർണ്ണജൂബിലി സംസ്ഥാന സമിതി അംഗം എന്നീ നിലകളിൽ പ്രവർത്തിച്ചിട്ടുണ്ട്.
രാജസഭ - കേരള സാഹിത്യ അക്കാഡമി അവാർഡ്. സംസ്ഥാന നാടകമത്സരത്തിൽ 5 ഒന്നാം സ്ഥാനം. ആര്യ അവാർഡ്, ശ്രീമൂലനഗരം അവാർഡ്.
1941 ഓഗസ്റ്റ് 1 ന്‌ കണ്ണൂർ ജില്ലയിലെ വെങ്ങര എന്ന പ്രദേശത്ത് സൈതം മാടത്ത് ആലിക്കുഞ്ഞിയുടേയും ആമിനായുടേയും മകനായി ജനിച്ചു. 50ൽ പരം റേഡിയോ നാടകങ്ങൾ, 25ൽ കൂടുതൽ നാടകങ്ങൾ, 20ഓളം ഏകാങ്കനാടകങ്ങൾ എന്നിവ രചിച്ചിട്ടുണ്ട്.വെങ്ങര മാപ്പിള യു.പി. സ്‌കൂളിൽ ചേർന്ന് പഠനം ആരംഭിച്ചെങ്കിലും രണ്ടുവർഷംകൊണ്ട് പഠനം മുടങ്ങി. പിന്നീട് തളിപ്പറമ്പ് പബ്ലിക് ലൈബ്രറിയുടെ ആഭിമുഖ്യത്തിൽ നടന്നുവന്നിരുന്ന വയോജന വിദ്യാലയത്തിൽ നിന്നാണ് മലയാളം എഴുതാനും വായിക്കാനും പഠിച്ചത്. 13-ാം വയസ്സിൽ നാടുവിട്ടു. ഇന്ത്യയുടെ വിവിധ ഭാഗങ്ങളിൽ ചെയ്യാവുന്ന ജോലികളെല്ലാം ചെയ്തുജീവിച്ചു. 1962 മുതൽ നാടകപ്രസ്ഥാനവുമായി ബന്ധപ്പെട്ടു.
നുലോഗോപാലിന്റെ അപ്രതീക്ഷിത മരണം സംഗീത പഠനം മുടക്കിയെങ്കിലും ആലാവുദ്ദീൻ പിന്മാറാൻ തയ്യാറായിരുന്നില്ല. ഉപകരണ സംഗീതത്തിന്റെ മാസ്മരികതയിലേക്ക് ആകർഷിക്കപ്പെട്ട അദ്ദേഹം ആവഴിക്ക് തന്റെ സംഗീത ജീവിതത്തെ തിരിച്ചുവിട്ടു. കൽക്കത്തയിലെ വിവിധ ഗുരുക്കന്മാരിൽ നിന്നായി വിവിധ വാദ്യോപകരണങ്ങളിൽ അദ്ദേഹം പരിശീലനം നേടി. സ്വാമി വിവേകാനന്ദന്റെ സഹോദരനും കൽക്കത്തയിലെ പ്രശസ്ത്മായ സ്റ്റാർ തിയറ്ററിലെ സംഗീത സംവിധായകനുമായ അമൃതലാൽ ഉൾപ്പെടെ നിരവധി ഗുരുക്കന്മാരുടെ കീഴിൽ അദ്ദേഹം ഈ കാലഘട്ടത്തിൽ പരിശീലനം നേടുകയുണ്ടായി. ഗോവക്കരനായ റൊബർട്ട് ലോബോയിൽ നിന്നും പാശ്ചാത്യ രീതിയിൽ വയലിൻ അഭ്യസിക്കാനും അദ്ദേഹത്തിന്‌ അവസരം ലഭിച്ചു. പിയാനൊ, ഷെഹനായ്, ക്ലാരനറ്റ് തുടങ്ങി മിക്ക വാദ്യോപകരണങ്ങളിലും പ്രാവിണ്യം നേടാൻ അദ്ദേഹത്തിന്‌ സാധിച്ചു.തുടർന്ന് കൽക്കത്തയിലെ വിവിധ തിയറ്ററുകളിലും ഓപ്പറാ ഹൗസുകളിലും ഉപകണസംഗീത വിദഗ്ദ്ധനായി അദ്ദേഹം പ്രവർത്തിക്കാൻ തുടങ്ങി.
അവിഭക്ത ബംഗാളിലെ ബ്രാമൻപുരയിൽ ശിബ്പൂർ ഗ്രാമത്തിലാണ്‌ 1862-ൽ ഉസ്താദ് അലാവുദ്ദീൻ ഖാൻ ജനിച്ചത്. ധാരാളം ഭൂസ്വത്തുക്കളുള്ള ഒരു കർഷക കുടുംബത്തിലെ അംഗമായ അലാവുദ്ദീൻ ഖാന്റെ പിതാവ് സാധു ഖാൻ എന്ന പേരിലറിയപ്പെട്ടിരുന്ന സബ്ദാർ ഹുസ്സയിൻ ഖാൻ ആയിരുന്നു. നന്നായി സരോദ് വായിക്കുമായിരുന്ന സാധു ഖാനും ആലാവുദ്ദീന്റെ മൂത്ത സഹോദരനായ അഫ്താബ് ഖാനുമാണ്‌ ചെറുപ്പത്തിൽ അദ്ദേഹത്തിന്റെ സംഗീത വാസനയെ പ്രചോദിപ്പിച്ചത്. എട്ടാമത്തെ വയസ്സിൽ വീട്ടിൽനിന്നും ഒളിച്ചോടിയ അലാവുദ്ദീൻ ബംഗാളി നാടോടി നാടക സംഘമായ 'ജത്ര'യിൽ ചേർന്നു.പിന്നീട് കൽക്കത്തയിലേക്ക് പോയ അദ്ദേഹം നുലോഗോപാൽ എന്നറിയപ്പെട്ടിരുന്ന പ്രസിദ്ധ സംഗീതഞനായ ഗോപാലകൃഷ്ണ ഭട്ടാചാര്യയുടെ ശിഷ്യത്തം സ്വീകരിച്ച് വായ്പ്പാട്ട് അഭ്യസിക്കാൻ ആരംഭിച്ചു. അധികം താമസിയാതെ കൽക്കത്തയിൽ പ്ലേഗ് പടർന്ന് പിടിക്കുകയും നുലൊഗോപാൽ ആ പകർചവ്യാധിയിൽ മരണമടയുകയും ചെയ്തു.
ഇന്ത്യൻ സംഗീതത്തിലെ വിസ്മയം എന്നു വിശേഷിപ്പിക്കാവുന്ന ഒരു അതുല്യ പ്രതിഭയായിരുന്നു ഉസ്താദ് അലാവുദ്ദീൻ ഖാൻ . ഒരു നൂറ്റാണ്ടിലധികം കാലം നീണ്ടുനിന്ന ആ സംഗീത ജീവിതം ഇന്ത്യൻ സംഗീതത്തിന്‌ നൽകിയ സംഭാവനകൾ വിലമതിക്കാനാവാത്തതാണ്. ഇരുനൂറിലധികം വ്യത്യസ്ത വാദ്യ ഉപകരണങ്ങൾ കൈകാര്യം ചെയ്യാനറിയമായിരുന്ന അലാവുദ്ദീൻ ഖാൻ തന്റെ ജീവിത കാലത്ത് ഒരു അത്ഭുത പ്രതിഭാസം തന്നെയായിരുന്നു.സംഗീതത്തിലും ജീവിതത്തിലും സൂഫി സംസ്ക്കാരം പിൻപറ്റിയിരുന്ന അദ്ദേഹത്തിന്റെ ജീവിതകാലം ഇന്ത്യൻ സംഗീതത്തിന്റെ സുവർണ്ണയുഗമായിരുന്നു. പണ്ഡിറ്റ് രവിശങ്കറുൾപ്പെടെയുള്ള പ്രഗല്ഭരായ ശിഷ്യനിരയെ വാർത്തെടുത്തതിലൂടെ തന്റെ സംഗീതം കാലഘട്ടങ്ങൾക്കതീതമായി നിലകൊള്ളുമെന്നദ്ദേഹം തെളിയിച്ചു.
ശൈത്യത്തിന്റെ ആരംഭമായ ശരത് ഋതുവിലാണ് ശരത് നവരാത്രി ആഘോഷിക്കുന്നത്. മഹാ നവരാത്രി എന്നും പേരുണ്ട്. ദുർഗ്ഗാദേവി മഹിഷാസുരനെ വധിച്ചതിന്റെ ഓർമയിക്കാണ് പ്രധാനമായും ഇത് ആഘോഷിക്കുന്നത്. രക്തബീജൻ, ചണ്ഡമുണ്ഡൻ, ശുംഭനിശുംഭൻ എന്നിവരെ ഭഗവതി വധിച്ചതും നവരാത്രി നാളുകളിലാണെന്ന് വിശ്വസിക്കപ്പെടുന്നു.
ഇന്ത്യയുടെ മിക്ക ഭാഗങ്ങളിലും ആഘോഷിക്കപ്പെടുന്നുണ്ടെങ്കിലും കിഴക്കേ ഇന്ത്യയിലും തെക്കേ ഇന്ത്യയിലുമാണ് ഇതിന് കൂടുതൽ പ്രാധാന്യമുള്ളത്. വടക്കേ ഇന്ത്യയിൽ ചിലർ ബന്ദാസുര വധത്തിന്റെ ഓർമയിലാണ് ശരത് നവരാത്രി ആഘോഷിക്കുന്നതെങ്കിൽ മറ്റു ചിലർ ശ്രീരാമൻ രാവണനെ വിജയിച്ചതിന്റെ ഓർമ്മക്കായും ആഘോഷിക്കുന്നു. മൈസൂർ ചാമുണ്ഡി ക്ഷേത്രത്തിലെ ദസ്സറ പ്രസിദ്ധമാണ്.
കർണാടകത്തിലെ കൊല്ലൂർ മൂകാംബിക ക്ഷേത്രത്തിലെ ഏറ്റവും പ്രധാനപെട്ട ഉത്സവമാണ് നവരാത്രി. നവരാത്രിയിൽ കൊല്ലൂർ മൂകാംബികയിലെ പുഷ്പ രഥോത്സവവും വിദ്യാരംഭവും അതിപ്രസിദ്ധമാണ്. ഈ ദിവസങ്ങളിൽ മൂകാംബിക ദർശനത്തിനായി കൊല്ലൂരിലേക്ക് മലയാളികളുടെ ഒഴുക്ക് ഉണ്ടാവാറുണ്ട്. ഒൻപതാം ദിവസമായ മഹാനവമിയിൽ വിശേഷപ്പെട്ട ചണ്ഡികാഹോമവും ഭഗവതിയുടെ പുഷ്പ രഥോത്സവവും നടക്കുന്നു. പരാശക്തിയെ പുഷ്പ രഥത്തിൽ കുടിയിരുത്തി രഥം വലിക്കുന്നു. അന്നേ ദിവസം അർധരാത്രി വൈകി അവസാന ഭക്തനും തൊഴുത് ഇറങ്ങിയ ശേഷം മാത്രമേ നട അടയ്ക്കാറുള്ളു. പിറ്റേന്നു പുലർച്ചെ വിജയദശമി ദിവസം വിദ്യാരംഭം ആരംഭിക്കുന്നു. ആയിരക്കണക്കിന് കുരുന്നുകളാണ് വിദ്യാരംഭത്തിന് മൂകാംബികയിൽ എത്തിച്ചേരുന്നത്.
കന്നി, മകരം, മീനം, മിഥുനം എന്നീ മാസങ്ങളിൽ നവരാത്രമാചരിക്കാമെങ്കിലും കന്നി നവരാത്രത്തിനാണ് സർവ്വ പ്രാധാന്യം. 9 ദിവസം ആചരിക്കുവാൻ സൗകര്യപ്പെടാത്തവർക്ക് 7, 5, 3, 1 എന്നീ ക്രമത്തിലും അനുഷ്ടിക്കുവാൻ വിധിയുണ്ട്. കേരളത്തിൽ പ്രായേണ മൂന്നു ദിവസമാണ് ആചരിക്കുന്നത്. ശക്ത്യുപാസനാ പ്രധാനമായ ഈ ദിവസങ്ങളിൽ ദേവീ ഭാഗവതം, ദേവീമാഹാത്മ്യം, മാർക്കണേഡേയ പുരാണം, ദേവി സ്തുതികൾ എന്നിവ വായിക്കുകയും പുരശ്ചരണാദികൾ ആചരിക്കുകയും വേണം.
ജൂലൈ-ഓഗസ്റ്റ് മാസങ്ങളിലാണ് ആഷാഡ നവരാത്രി ആഘോഷിക്കുന്നത്. വാരാഹി പഞ്ചമി ദേവിയുടെ ഉപാസകന്മാർക്ക് വളരെ പ്രധാനപ്പെട്ടതാണ് ഈ ആഘോഷം. ദേവി മാഹാത്മ്യത്തിലെ ഏഴ് മാതൃക്കളിൽ ഒരാളാണ് വരാഹി. ഇത് പരാശക്തി തന്നെയാണ്. അഷ്ടലക്ഷ്മിസ്വരൂപിണി. വരാഹരൂപം പൂണ്ട കാളി, പഞ്ചുരുളി എന്നൊക്കെ അറിയപ്പെടുന്നു. ഹിമാചൽ പ്രദേശിൽ ഗുഹ്യ നവരാത്രി എന്നാണിതിന് പേര്.
ദേവിയുടെ പടു കൂറ്റൻ കോലങ്ങൾ മുതൽ മണ്ണിൽ തീർത്ത കൊച്ച് ബൊമ്മകൾ വരെ അലങ്കരിച്ച് പൂജിക്കുന്ന ഒരു ആഘോഷമാണ് നവരാത്രി. ബംഗാളിലെ കാളിപൂജയോട് അനുബന്ധിച്ച് ദുർഗ്ഗാ ദേവിയുടെ വലിയ രൂപങ്ങൾ കെട്ടിയൊരുക്കുന്നു. തമിഴ് നാട്ടിൽ ബ്രാഹ്മണർ വളരെ പ്രധാനമായി കൊണ്ടാടുന്ന ഒരു ആചാരം കൂടിയാണ് കൊലു വെയ്ക്കൽ.
ഈ ദിവസത്തെ സായാഹ്നത്തിലാണ് പണി ആയുധങ്ങളും പുസ്തകങ്ങളും തൊഴിൽ വസ്തുക്കളും പൂജ വയ്ക്കുന്നത്. പരാശക്തിയെ ദുർഗ്ഗയായി അന്ന് ആരാധിക്കുന്നു. അന്ന് നടത്തുന്ന ദേവി പൂജകൾ എല്ലാവിധ ഭയങ്ങളും ദുഖങ്ങളും അകറ്റും എന്നാണ് വിശ്വാസം. ദേവി ക്ഷേത്രങ്ങളിൽ വിശേഷ ദിവസം.
വേനലിന്റെ ആരംഭമായ വസന്ത ഋതുവിലാണ് വസന്ത നവരാത്രി ഉത്സവം. വടക്കേ ഇന്ത്യയിലാണ് ഇത് ആഘോഷിക്കപ്പെടുന്നത്. രാമനവമിയോടനുബന്ധിച്ചാണ് ഇത് ആഘോഷിക്കപ്പെടുന്നത്.
ത്രികാലം പൂജയേദ്ദേവിം ജപസ്തോത്രപരായണഃഅഥാത്ര നവരാത്രം ച സപ്തപഞ്ചത്രികാദി വാഏകഭക്തേന നക്തേനായാചിതോ പോഷിതൈഃ ക്രമാത്.
ഈ തീരുമാനം ഒരു വലിയ രാഷ്ട്രീയ പ്രതിസന്ധി സൃഷ്ടിച്ചു. പൂർവ്വ ബംഗാളിലെ മുസ്ലീങ്ങൾക്ക് ഒരു പ്രത്യേക പ്രദേശം തങ്ങൾക്ക് വിദ്യാഭ്യാസം, ജോലി തുടങ്ങിയവയ്ക്ക് കൂടുതൽ അവസരങ്ങൾ നൽകും എന്നു തോന്നലുണ്ടായി. എങ്കിലും പശ്ചിമബംഗാളിലെ ജനങ്ങൾക്ക് ഈ തീരുമാനം ഇഷ്ടപ്പെട്ടില്ല. ഈ കാലയളവിൽ വലിയതോതിൽ ദേശസ്നേഹ സാഹിത്യം രചിക്കപ്പെട്ടു. ആസ്സാമിന്റെ ചീഫ് കമ്മീഷണർ ആയിരുന്ന സർ ഹെന്രി കോട്ടൺ ഇന്ത്യൻ നാഷണൽ കോൺഗ്രസിന്റെ പ്രതിഷേധത്തെ നയിച്ചു. എങ്കിലും കഴ്സൺ തന്റെ തീരുമാനത്തിൽ നിന്നും പിന്നോട്ടുപോയില്ല. പിന്നീട് നോട്ടിങ്ങാം ഈസ്റ്റ്-ൽ നിന്നും ലിബറൽ നിയമസഭാംഗമായി തിരഞ്ഞെടുക്കപ്പെട്ട കോട്ടൺ പൂർവ്വ ബംഗാളിലെ ആദ്യത്തെ ല്യൂറ്റനന്റ് ഗവർണർ ആയ സർ ബാമ്ഫിൽഡ് ഫുള്ളറെ പുറത്താക്കാനുള്ള ശ്രമങ്ങളെ വിജയകരമായി നയിച്ചു. 1906-ൽ രവീന്ദ്രനാഥ ടാഗോർ വിഭജനം പിൻ‌വലിക്കണം എന്നു ആവശ്യപ്പെട്ടു പ്രക്ഷോഭം നടത്തുന്നവർക്ക് പ്രചോദനമായി പ്രശസ്തമായ അമർ ശോണാ ബംഗ്ലാഎന്ന കാവ്യം രചിച്ചു. ഇത് വർഷങ്ങൾക്കു ശേഷം 1972-ൽ ബംഗ്ലാദേശിന്റെ ദേശീയ ഗീതമായി.
പുതിയ പ്രവിശ്യയ്ക്ക് കിഴക്കൻ ബംഗാളും ആസ്സാമും എന്ന് പേരുകൊടുത്തു. ഈ പ്രവിശ്യയുടെ തലസ്ഥാനം ധാക്കയും ഉപ ആസ്ഥാനം ചിറ്റഗോങ്ങും ആയിരുന്നു. 3.1 കോടി ജനസംഘ്യയുള്ള ഈ പ്രവിശ്യയുടെ വിസ്തീർണ്ണം 106,540 ച.മൈൽ ആയിരുന്നു. ജനസംഘ്യയിൽ 1.8 കോടി മുസ്ലീങ്ങളും 1.2 കോടി ഹിന്ദുക്കളും ആയിരുന്നു. ഭരണകാര്യങ്ങൾക്കായി ഒരു ലെജിസ്ലേറ്റീവ് കൗൺസിലും രണ്ട് അംഗങ്ങളുള്ള ഒരു റെവന്യൂ ബോർഡും രൂപവത്കരിച്ചു. കൽക്കത്ത ഹൈക്കോടതിയുടെ നീതിന്യായ പരിധിയിൽ മാറ്റങ്ങൾ വരുത്തിയില്ല. കിഴക്കൻ ബംഗാളും ആസാമും എന്ന പ്രവിശ്യയ്ക്ക് വ്യക്തമായി രേഖപ്പെടുത്തിയ ഒരു പശ്ചിമ അതിർത്തിയും വ്യത്യസ്തമായ ഭൗമ, വർഗ്ഗീയ, ഭാഷാപരമായ അതിർത്തികളും ഉണ്ടായിരിക്കും എന്ന് സർക്കാർ അഭിപ്രായപ്പെട്ടു. 1905 ജൂലൈ 20-നു ഈ പ്രവിശ്യ നിലവിൽ വരുത്താനുള്ള അന്തിമ തീരുമാനം സർക്കാർ പ്രഖ്യാപിച്ചു. ബംഗാൾ വിഭജനം അതേ വർഷം ഒക്ടോബർ 16-നു നടന്നു.
വിഭജന പദ്ധതി അനുസരിച്ച് പുതുതായി രൂപവത്കരിക്കുന്ന പ്രവിശ്യയിൽ ത്രിപുര ഹിൽ സംസ്ഥാനം, ചിറ്റഗോങ്ങ്, ധാക്ക, രാജ്ഷാഹി എന്നീ ഡിവിഷനുകൾ, മാൽഡ ജില്ല എന്നിവയും ആസ്സാം പ്രവിശ്യയും ഭാഗമാവും. ബംഗാളിനു ഈ വലിയ കിഴക്കൻ ഭൂഭാഗങ്ങൾ വിട്ടുകൊടുക്കേണ്ടി വരുമെന്നു മാത്രമല്ല, അഞ്ച് ഹിന്ദി സംസാരിക്കുന്ന സംസ്ഥാനങ്ങൾ സെണ്ട്രൽ പ്രൊവിൻസസിനു വിട്ടുകൊടുക്കേണ്ടിയും വരും. പടിഞ്ഞാറൻ ഭാഗത്ത് സംബല്പൂറും അഞ്ച് ചെറിയ ഒറിയ സംസാരിക്കുന്ന സംസ്ഥാനങ്ങളും ബംഗാളിനോട് കൂട്ടിച്ചേർക്കാം എന്ന് ഈ പദ്ധതി വിഭാവനം ചെയ്തു. ബംഗാളിന്റെ വിസ്തീർണ്ണം 141,580 ച.മൈൽ ആയും ജനസംഘ്യ 5.4 കോടി ആയും കുറയും. അതിൽ 4.2 കോടി ഹിന്ദുക്കളും 90 ലക്ഷം മുസ്ലീങ്ങളും ആയിരുന്നു.
ബംഗാൾ പ്രവിശ്യയ്ക്ക് 189,000 ച.മൈൽ വിസ്തീർണ്ണം ഉണ്ടായിരുന്നു. വിഭജന കാലത്തെ ജനസംഘ്യ 7.85 കോടി ആയിരുന്നു. ഭൂമിശാസ്ത്രപരമായും മോശം വാർത്താവിനിമയ സൌകര്യങ്ങൾ കൊണ്ടും കിഴക്കൻ ബംഗാൾ പശ്ചിമബംഗാളിൽ നിന്നും ഏകദേശം ഒറ്റപ്പെട്ടുകിടന്നു. 1836-ൽ ഉയർന്ന പ്രവിശ്യകൾ ഒരു ല്യൂട്ടനന്റ് ഗവർണറുടെ ഭരണത്തിനു കീഴിൽ ആക്കി. 1854-ൽ ബംഗാളിന്റെ ഭരണത്തിൽ നിന്നും ഗവർണർ-ജനറൽ-ഇൻ-കൌൺസിലിനെ ഒഴിവാക്കി. 1874-ൽ സിൽഹെറ്റ് ഉൾപ്പെടുന്ന ആസ്സാം ബംഗാളിൽ നിന്നും വിഭജിച്ച് ഒരു പ്രത്യേക ചീഫ്-കമ്മീഷണർഷിപ്പ് രൂപവത്കരിച്ചു. ഇതിനോട് ലുഷായ് മലകൾ 1898-ൽ കൂട്ടിച്ചേർത്തു.
സർക്കാർ ഈ ആശയം 1904 ജനുവരിയിൽ ഔദ്യോഗികമായി വിളംബരം ചെയ്തു. ഫെബ്രുവരിയിൽ കഴ്സൺ പ്രഭു വിഭജനത്തെക്കുറിച്ചുള്ള പൊതുജനാഭിപ്രായം അറിയുന്നതിനായി കിഴക്കൻ ജില്ലകളിൽ ഒരു ഔദ്യോഗിക സന്ദർശനം നടത്തി. പ്രമുഖ വ്യക്തികളുമായി അദ്ദേഹം കൂടിക്കാഴ്ച്ചകൾ നടത്തുകയും ധാക്ക, ചിറ്റഗോങ്ങ്, മൈമൻസിങ്ങ് എന്നിവിടങ്ങളിൽ സർക്കാരിന്റെ വിഭജനത്തിലുള്ള നയം വിശദീകരിച്ചുകൊണ്ട് പ്രസംഗങ്ങൾ നടത്തുകയും ചെയ്തു.
ബംഗാൾ വിഭജനം എന്ന ആശയം ആദ്യമായി പരിഗണിച്ചത് 1903-ൽ ആയിരുന്നു. ഇതു കൂടാതെ ചിറ്റഗോങ്ങ്, ധാക്ക, മൈമൻസിങ്ങ് എന്നീ ജില്ലകളെ ബംഗാളിൽ നിന്നും അടർത്തി ആസ്സാം പ്രവിശ്യയുടെ ഭാഗമാക്കുന്നതിനുള്ള നിർദ്ദേശങ്ങളും ഛോട്ടാ നാഗ്പൂരിനെ സെണ്ട്രൽ പ്രോവിൻസുമായി കൂട്ടിച്ചേർക്കുന്നതിനുള്ള നിർദ്ദേശങ്ങളും ഉണ്ടായിരുന്നു.